OBH 7069/1997.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

Az eljárás megindítása

A panaszos szóban előterjesztett panaszában sérelmezi, hogy 1997. 06. 02-án foganatosított rendőri intézkedés során meghallgatták, majd az országból történő kiutasításáról határoztak. E határozat ellen bejelentett fellebbezését elutasították. Sérelmesnek tartja a rendőrhatóság eljárását a tekintetben is, hogy tartózkodási engedély iránti kérelme előterjesztésekor nem kapott megfelelő tájékoztatást, s ez vezetett a döntés meghozatalához. 

Tekintettel arra, hogy az adott esetben  felmerült az Alkotmány 58. §. (1) és (2) bekezdésében meghatározott Magyarországon törvényesen tartózkodó külföldi állampolgár tartózkodási helye szabad megválasztása, illetve kiutasítása sérelmének gyanúja, ezért az 1993. évi LIX. tv. 16. §. (1) bek. alapján  vizsgálatot rendeltem el.

A megállapított tényállás

A panaszos  1996. 06. 02-án megjelent a BRFK.  X. ker. Rendőrkapitányságon, ahol testvére szabadon bocsátását követelte, miközben zavarta az ügyfélforgalmat. A vele szemben foganatosított intézkedés során megállapították, hogy 1996-tól tartózkodik Magyarországon. 1996. márciusában házasságot kötött, melyből egy gyermekük született. A BRFK. Igazgatásrendészeti Főosztály Külföldieket Ellenőrző Osztályától kapott tájékoztatás szerint panaszos tartózkodási, illetve bevándorlási kérelmet az illetékes hatóságoknál nem nyújtott be. Megélhetését engedély nélküli munkavállalásból származó jövedelemmel biztosította, ezért kiutasításáról határoztak, egyben egy évig beutazási és tartózkodási tilalmat rendeltek el vele szemben.

Az ügy jogszabályi háttere

A Magyar Köztársaság Alkotmányáról szóló 1949. évi XX. tv.    58. §. (1) bekezdése.
"Mindenkit, aki törvényesen tartózkodik Magyarország területén  - törvényben meghatározott esetek kivételével -  megillet a szabad mozgás és tartózkodási hely szabad megválasztásának joga, beleértve a lakóhely vagy az ország elhagyásához való jogot is.", valamint a (2) bek. " A Magyarország területén törvényesen tartózkodó külföldit csak a törvénynek megfelelően hozott határozat alapján lehet kiutasítani.

A külföldiek beutazásáról, magyarországi tartózkodásáról és a bevándorlásról szóló 1993. évi LXXX. VI. tv. valamint a tv. végrehajtására kiadott 9/1994.(IV.30.) BM. rendelet.

Az államigazgatási eljárás általános szabályairól szóló 1957. évi IV. tv.

Az állampolgári jogok országgyűlési biztosáról szóló 1993. évi LIX. tv.

A vizsgálat megállapításai

Az adott esetben eljáró hatóságok a Magyar Köztársaság területén engedély nélkül munkát vállaló panaszos kiutasításával, valamint beutazásával és tartózkodásával kapcsolatos tilalom elrendelésével összefüggésben foganatosított eljárási cselekményeiket a hatályos jogszabályok szerint a törvényesség sérelme nélkül folytatták le. Mindezek alapján az ügyben nem volt megállapítható olyan alkotmányos visszásság, amely az országgyűlési biztos számára az 1993. évi LIX. tv. 20. §. (1)  bekezdésében írt  intézkedés megtételére adna alapot. 

Budapest, 1997. 

Dr.  Polt Péter